RBK-Bille fulgt av Nordtømme: - Hjalp dessverre ikke
- Vi treffer hverandre litt, så får vi se hva det blir til. Det kommer sikkert litt flere nyheter med tider og stunder, sier Rosenborg-spissen til VG. - Vi har det i hvert fall godt i hverandres selskap, legger han til. Med Nordtømme på tribunen ble dansken - som så mange ganger før - en «snakkis» i 0-0-oppgjøret mot Molde. 25-åringen lekte Diego Maradona da han bevisst handset ballen i mål i sluttminuttene. Dommer Tom Harald Hagen var ikke mer imponert enn at han fant frem det gule kortet. Etter kampen la han seg flat og beklaget seg både overfor Molde-manager Ole Gunnar Solskjær og dommer Hagen. - Selvfølgelig! Det ble blåst med det samme. Hvis han ikke hadde blåst, så hadde jeg, etter å ha fått tenkt meg om noen sekunder, selvfølgelig gått til dommeren selv. Det skal være fair play, sier Nielsen.Solskjær, som først kalte Bille en «juksemaker», godtok beklagelsen uten å blunke. Han var ferdig med saken før han forsvant ut i autografhysteriet utenfor Lerkendal. - Jeg regner med at det var et resultat av desperasjon, sier Per Joar Hansen om hendelsen. RBK-trenerens danske spiss har tatt den norske eliteserien med storm. Først flørtet han åpenlyst med tribuneplasserte Tone Damli da Rosenborg gjestet Sogndal og Fosshaugane Campus. Senere, da han ble utvist i kampen mot Sandnes Ulf 28. april, svarte han med å rive av seg RBK-trøyen i frustrasjon. 16. mai scoret han tre mål mot Sarpsborg 08. Lørdag la han ut et bilde av seg selv, broren Emil og Rachel Nordtømme på Twitter. «Omringet af godt selskab! Norge har de smukkeste kvinder og Danmark har de flotteste mænd», tvitrer dansken. Overfor Adresseavisen bekreftet han at han hadde begynt å date Petter Northugs ekskjæreste Rachel Nordtømme.- Jeg har kun kjent henne noen uker, så det er ikke så veldig lenge. Men vi prater utrolig mye sammen nå, forteller han til VG. - Hun var på kampen i dag. Det hjalp dessverre ikke, sier legger han til. TV-bildene viste en smilende Nordtømme etter at Bille Nielsen hadde satt ballen i mål med hånden. Ved sin side hadde hun langrennsløperen Chris Jespersen - som er kjæresten til Rachels søster. RBK-spissen beskriver hekkeløperen Nordtømme som en utrolig søt jente. - Det betyr mye at hun forstår min sport og jeg forstår hennes. Den første gangen vi møttes var på hennes trening. Jeg trente faktisk litt sammen med henne. Det var gøy, sier han. VG har forsøkt å komme i kontakt med Rachel Nordtømme gjentatte ganger uten å lykkes.
Rosenborgs Nicki Bille Nielsen (25) har på kort tid blitt eliteseriens største profil. Nå har han begynt å date Rachel Nordtømme (23).